РЕГЛАМЕНТ (ЕС) № 17/2010 НА КОМИСИЯТА
от 8 януари 2010 година
за изменение на Регламент (ЕО) № 690/2008 във връзка с признаването на италианската провинция Venice за защитена зона по отношение на Erwinia amylovora (Burr.) Winsl. et al.
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 2, параграф 1, буква з) от нея,
като има предвид, че:
(1)
С Регламент (ЕО) № 690/2008 на Комисията от 4 юли 2008 г. относно признаване на защитени зони в Общността, изложени на специфични фитосанитарни рискове (2), някои държави-членки или определени области в държави-членки бяха признати за защитени зони по отношение на някои вредители.
(2)
С Регламент (ЕО) № 690/2008 някои части от регион Veneto в Италия бяха признати за защитени зони по отношение на вредителя Erwinia amylovora (Burr.) Winsl. et al. до 31 март 2010 г.
(3)
Вследствие на наблюденията за наличие на посочения вредител в някои части на регион Veneto, направени от Комисията по време на инспекция в Италия от 31 август до 11 септември 2009 г., на 23 октомври 2009 г. Италия уведоми Комисията за резултатите от последната проверка за наличието на посочения вредител, извършена в регион Veneto през септември и октомври 2009 г. Резултатите от тази последна проверка сочат, че в провинция Venice има 14 места, където посоченият вредител се е срещал поне през последните три години въпреки мерките за ликвидирането му, предприети от италианските органи. Следователно посочените мерки се оказват неефикасни.
(4)
Резултатите от последната проверка бяха обсъдени на заседанието на Постоянния фитосанитарен комитет на 19 и 20 октомври 2009 г. Бе заключено, че трябва да се счита, че Erwinia amylovora (Burr.) Winsl. et al. се е установил в провинция Venice. Поради това посочената провинция следва да не бъде признавана повече за защитена зона по отношение на горепосочения вредител.
(5)
Регламент (ЕО) № 690/2008 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния фитосанитарен комитет,
ПРИЕ НАСТОЯЩИЯ РЕГЛАМЕНТ:
Член 1
Във втората колона на точка 2 от раздел б) от приложение I към Регламент (ЕО) № 690/2008 второто тире се заменя със следното:
„-
и, до 31 март 2010 г., Ирландия, Италия (Apúlia, Emilia-Romagna (провинции Parma и Piacenza), Lombardy (с изключение на провинция Mantua), Veneto (с изключение на провинции Rovigo и Venice, общините Castelbaldo, Barbona, Piacenza d’Adige, Vescovana, S. Urbano, Boara Pisani и Masi в провинция Padova и зоната, разположена на юг от автомагистрала A4 в провинция Verona), Литва, Словения (с изключение на регионите Gorenjska, Koroška, Maribor и Notranjska), Словакия (с изключение на общините Blahová, Horné Mýto и Okoč (окръг Dunajská Streda), Hronovce и Hronské Kľačany (окръг Levice), Málinec (окръг Poltár), Hrhov (окръг Rožňava), Veľké Ripňany (окръг Topoľčany), Kazimír, Luhyňa, Malý Horeš, Svätuše и Zatín (окръг Trebišov)“.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 януари 2010 година.